Document ID: /fineweb-2-swissfilter-quality_10-filterrobots/filtered/02038.jsonl.gz/4073

Il 2016 èn els vegnids per l’emprima giada a Mustér en scola da skis. Lur siemi è uss da bajegiar si in'infrastructura e cultura da skis en il Nepal. Fin uss n’exista ina tala betg, di Ervin Jacomet. Tut era pront per exportar in runal da Tujetsch, ma la situaziun da corona ha impedì l'acziun. Uss sajan ins vid organisar e transportar en il Nepal in runal pitschen che la scola da skis na sappia betg pli duvrar. Quai saja prudent, il runal na giaja betg en il fier vegl e la segirtad saja garantida, uschia Jacomet. Els vegnian ad accumpagnar bain il project.
Kalinchuk e Mustér han parallelas
Il lieu da Kalinchuk en il Nepal vala sco lieu da pelegrinadi cun plirs tempels, sumegliant a Mustér cun la claustra. Uschia existia gia uss in'infrastructura turistica, cun hotels ed ina sutgera. Quella maina dentant tar in tempel e betg sin pista, di Ervin Jacomet. Il runal da Mustér fiss l’emprim runal da skis en il Nepal. Ma senza il sustegn dal stadi na funcziunass in tal project betg. Uschia sustegnia il stadi activamain il svilup e s’interesseschia fitg. co ch'els quintan da realisar quel. Era finanzialmain vegnia il stadipli probabel a sustegnair il transport dal runal vegl. La gronda part saja dentant finanziada tras donaturs privats, di Ervin Jacomet.
Els realisassan pli gugent in project cun in runal nov, ma ils daners sajan in factur essenzial. Els dus veglian far pass per pass e betg inventar da nov la roda. Cura che tut vegnia dischlocà na possian ins betg dir il mument. Quai che saja sin via, saja la scolaziun dals guids nepalais ed ils contacts, ed uschia saja uss sulet d’avair pazienza e da dar gas. Lura vegnian els da gidar il pajas da sa sviluppar er en il sectur da skis ed uschia pussibilitar in svilup general, manegia Ervin Jacomet.